text: Antallet af unge sætter rekord på Landsstævnet
  23 oktober 2012 kl. 09.55
  4500 efterskoleelever har meldt sig til Landsstævnet i Esbjerg i juli. Det er rekord.
  Efterskoleelever var første gang med til et Landstævne i 1985.
  Siden da er tilmeldingerne fra efterskolerne vokset og vokset. Ved det forrige stævne i Holbæk 2009 var der 3857 elever. Den rekord bliver slået nu, hvor 4500 har meldt kort før fristens udløb.
  - Det er skønt at se, at så mange synes, landsstævnet er interessant. Landsstævnet er et stævne, der går på tværs af generationer, og der er tradition for, at alle aldersgrupper fordeler sig jævnt, siger direktør i DGI Søren Brixen.
  - Jeg er yderst tilfreds og stolt over, at så mange unge gerne vil deltage på efterskoleholdet. Det er en helt særlig oplevelse at være en lille brik i et stort puslespil, som man er på så stort et hold. Landsstævnet har en særlig aura, der giver oplevelser for livet, siger formand i Efterskoleforeningen, Troels Borring.
  